Federashon di Trahadónan di Kòrsou

Federashon di Trahadónan di Kòrsou, ofisialmente Curaçaosche Federatie van Werknemers (CFW), ta un sindikato general pa trahadó di tur sektor na Kòrsou. Den historia sindikal antiano e tabata un di e sindikatonan mas grandi di tantu Kòrsou komo Antias Hulandes.

 Historia 
En bista ku tur sindikato na Kòrsou tabata sektoral a funda CFW dia 22 di ougùstùs 1964, komo un sindikato general kaminda ku trahadó di tur sektor por a afiliá i uni. Fundadónan tabata Lucio Janzen, Janchi Ilario, Ewald Ong-A-Kwie, Reggie Venloo i Vicento Chittick. E promé presidente di CFW tabata Ewald Ong-A-Kwie (1929-2002), ku tambe tabata miembro di directiva di PWFC (Petroleum Werkers Federatie van Curaçao), e sindikato di Refineria Isla. Bou guia di PWFC, ku a pone plaka i konosimentu tekniko disponibel, CFW a mira un kresementu rápido. Den su prome dékada kaba e ta para bira e sindikato mas grandi di Kòrsou i Antias Hulandes ku 5000 miembro i 120 kontrato kolektivo será ku 150 empresa.

Durante su eksistensia CFW ta haña su mes den tres wèlga grandi. E prohibishon pa wèlga tabata aboli for di aña 1955, riba initiativa di Partido Demokrat (DP). E wèlganan aki tabata na TeleCuraçao pa logra rekonosementu sindikal, e wèlga di kadena di supermerkado Henderson i despues e wèlga di 30 di mei 1969, un lucha di e trahadónan di kompania Wescar pa un suèldu igual pa trabou igual. thumb|230px|Kitando e desperdisio kousá dia 30 di mei 1969 Ora ku trahadó di Sindikato di Haf (AHU), bou di liderato di Papa Godett, tambe a pone trabou abou dia 30 di mei mainta e wèlga aki a bira un wèlga general kulminando den e rebeldía di Trinta di Mei. Un di e kambionan positivo di e wèlga tabata entre otro ku suèldu ku tabata promé ku 30 di mei un (1) florin pa ora, promé ku fin di 1969 a bira dos (2) florin pa ora. Despues a bira algu normal den kontratonan kolektivo di trabou ku suèldu ta wordu adapta na oumento di kosto di bida i ku ta otorga “kerstbonus” i tambe “vakantiegeld”.

CFW por wòrdu konsiderá e prekursor di e Kamara Sindikal.

 Mira tambe 
 Trinta di Mei

Category:Sindikalismo
Category:Kòrsou